Nóg korrupsie in gesondheidsektor dalk bekyk | Netwerk24
Deur Nellie Brand-Jonker 07 Desember 2019 07:30
Die SOE het gesê hy het nog drie motiverings na die president gestuur vir 'n presidensiële proklamasie.
Die SOE doen reeds ses ondersoeke in die gesondheidsbedryf nadat proklamasies deur die president geteken is daarvoor.
Volgens die SOE spruit die ondersoeke uit 17 aantygings van ernstige wanadministrasie, bedrog en korrupsie wat by die teenkorrupsieforum vir die gesondheidsektor aangemeld is.
Dit ondersoeke waarvoor reeds proklamasies ontvang is, word uitgevoer oor die:
Raad op Mediese Skemas;
Raad op Gesondheidsberoepe;
Die gesondheidsdepartemente van Noordwes en die Vrystaat; en
die kantoor van die staatsaanklaer ten opsigte van mediese eise wat teen die staat ingestel is.
Nog twee van die aantygings wat ontvang is, is na ander instellings verwys wat deel vorm van die teenkorrupsieforum.
Die ander ses aantygings word ontleed om te bepaal watter van die organisasies dit die beste sal ondersoek.
LEES OOK: Beheerraad vir medisyne word óók ondersoek
Die teenkorrupsieforum het op 27 November byeengekom om sy program te bespreek van aksie en die vordering met inisiatiewe om bedrog en korrupsie in die gesondheidsbedryf te bekamp.
Die forum bestaan uit wetstoepassers, reguleerders in die gesondheidsbedryf, die nasionale gesondheidsdepartement en provinsiale departemente en belangegroepe uit die private sektor.
LEES OOK: Ondersoek na mediese fondse se waghond begin
Die forum is veronderstel om die Nasionale Gesondheidsversekering by te staan om 'n risikobestuursraamwerk voor te berei om korrupsie, bedrog en wanadministrasie te bekamp.